S-2227/2021

I Mál þetta, sem dómtekið var 13. janúar sl. er höfðað af héraðssaksóknara með ákæru útgefinni 26. október 2021 á hendur M-kk-þgf I-kk-þgf J-kk-þgf, kt. 000000- 0000, [...].

Málið er höfðað á hendur ákærða fyrir eignaspjöll, með því að hafa miðvikudaginn 3. mars 2021 slegið í glerrúðu hægri afturhurðar lögreglubifreiðarinnar RE- D10 þar sem hún stóð kyrrstæð á bifreiðaplani við Fjarðarkaup, Hólshrauni 1 b, Hafnarfirði, með þeim afleiðingum að glerrúðan brotnaði en ákærði sat í aftursæti lögreglubifreiðarinnar, hægra megin.

Telst háttsemi þessi varða við 1. mgr. 257. gr. almennra hegningarlaga nr. 19/1940.

Einkaréttarkrafa: Af hálfu embættis lögreglustjórans á höfuðborgarsvæðinu, kt. 000000-0000, er gerð sú krafa að ákærði verði dæmdur til að greiða embættinu skaðabætur, samtals að fjárhæð 99.455,- með vöxtum skv. 8. gr. laga nr. 38/2001 um vexti og verðtryggingu frá 3. mars 2021 en síðan með dráttarvöxtum skv. 1. mgr. 6. gr. sömu laga að liðnum mánuði frá birtingu kröfunnar til greiðsludags auk málskostnaðar.

Þess er krafist að ákærði verði dæmdur til refsingar og til greiðslu alls sakarkostnaðar.

Verjandi ákærða gerir þá kröfu að ákærða verði ekki gerð refsing í málinu og þá krefst hann þess að allur sakarkostnaður verði lagður á ríkissjóð þ. m. t. hæfileg málsvarnarlaun verjandans samkvæmt málskostnaðarreikningi.

II

Farið var með málið samkvæmt heimild í 164. gr. laga nr. 88/2008 um meðferð sakamála. Ákærði hefur skýlaust játað sakargiftir og telur dómari ekki ástæðu til að draga í efa að játningin sé sannleikanum samkvæm enda er hún í samræmi við rannsóknargögn málsins. Ákærði samþykkti einnig skaðabótakröfu. Málið var því tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Brot ákærða er réttilega heimfært til refsiákvæða í ákæru og varðar það við 1. mgr. 257. gr. almennra hegningarlaga nr. 19/1940.

Samkvæmt sakavottorði ákærða var hann dæmdur í 12 mánaða skilorðsbundið fangelsi 15. mars 2021 m. a. fyrir hylmingu, peningaþvætti, umferðar- og fíkniefnalagabrot og brot gegn lyfjalögum. Brot það, sem ákærði er nú sakfelldur fyrir, er minniháttar og var framið áður en hann hlaut fyrrgreindan dóm og því er um hegningarauka að ræða, sbr. 78. gr. almennra hegningarlaga nr. 19/1940. Ákærði játaði skýlaust brot sitt og samþykkti einkaréttarkröfu. Með vísan til þessa verður ákærða ekki gerð sérstök refsing í máli þessu.

Ákærði er bótaskyldur vegna þess tjóns sem hann olli og hann hefur samþykkt einkaréttarkröfu tjónþola. Verður hann því dæmdur til að greiða embætti lögreglustjórans á höfuðborgarsvæðinu 99.455 krónur auk vaxta samkvæmt 8. gr. laga nr. 38/2001 frá 3. mars 2021 til 25. desember 2021 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags. Ekki verður séð að bótakrafan hafi verið birt fyrir ákærða fyrr en við birtingu ákæru og fyrirkalls 25. nóvember 2021 og tekur upphafsdagur dráttarvaxta mið af því. Ekki þykja skilyrði til þess að dæma ákærða til að greiða málskostnað þar sem kröfuhafi naut ekki liðsinnis lögmanns við gerð bótakröfu né við meðferð hennar fyrir dómi.

Ákærði greiði málsvarnarlaun skipaðs verjanda síns, A-kk-ef K-kk-ef F-kk-ef lögmanns, 212.040 kr. að meðtöldum virðisaukaskatti. Annan sakarkostnað leiddi ekki af meðferð málsins.

I-kk-nf T-kk-nf héraðsdómari kveður upp dóm þennan.

Dómsorð:

Ákærða, M-kk-þgf I-kk-þgf J-kk-þgf, er ekki gerð sérstök refsing í máli þessu.

Ákærði greiði embætti lögreglustjórans á höfuðborgarsvæðinu skaðabætur að höfuðstól 99.455 krónur auk vaxta samkvæmt 8. gr. laga nr. 38/2001 frá 3. mars 2021 til 25. desember 2021 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærði greiði málsvarnarlaun skipaðs verjanda síns, A-kk-ef K-kk-ef F-kk-ef lögmanns, 212.040 krónur.

I-kk-nf T-kk-nf